Les propuestes del edil avilesín pa revitalizar el FIAC (nadie sabía que tuviere en crisis, pero él va revitalizalu) son treslladar l'escenariu  del casco históricu a Les Meanes y da-y protagonismu a grupos de la comarca avilesina. Como seguidor del FIAC dende'l so entamu parezme un erru mui grande sacalu del casco históricu. Esi escenariu monumental ye una de les señes d'identidá del FIAC, una de les claves del so ésitu y una alfaya perimportante na promoción turística d'Avilés, tolos visitantes qu'acuden al Intercélticu dende fuera d'Asturies tienen una imaxe de la ciudá venceyada al so pasáu industrial y percontamináu, gracies al FIAC descubren ún  de los meyores cascos históricos d'Asturies ¿Nun hai sitiu en Carlos Lobo pa les actuaciones grandes? Llevemos l'escenariu pa El Parche. Lo de da-y cabida nel FIAC a los grupos de la comarca ta mui bien y yá la tienen, nun faigamos demagoxa, ta vendiéndose a delles agrupaciones avilesines la idega que van quitar a Esbardu y van ponelos a ellos, cosa imposible porque entós lo resultante nun sería un festival intercélticu sinon un festival de la comarca d'Avilés.